Diari Oficial de la Generalitat Valenciana


Sumari del DOGV 8825, del 02-06-2020 (2020/3872)

ORDRE 7/2020, de 27 de maig, de la Conselleria d'Educació, Cultura i Esport, per la qual es modifica parcialment l'Ordre 61/2016, de 23 de setembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2020/05/27/7/dof/vci/html**

### Dades del document

Número de DOGV
:   8825

Data del DOGV
:   02-06-2020

Secció del DOGV
:   I. DISPOSICIONS GENERALS

Número del document
:   2020/3872

CVE
:   ABGM-W-0148-7800

Data del document
:   27-05-2020

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * arxiu
    * patrimoni cultural
    * protecció del patrimoni
    * legislació

ORDRE 7/2020, de 27 de maig, de la Conselleria d'Educació, Cultura i Esport, per la qual es modifica parcialment l'Ordre 61/2016, de 23 de setembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana. [2020/3872]  
  
  
Preàmbul  
  
Per Ordre 61/2016, de 23 de setembre, de la Conselleria d'Educació, Investigació, Cultura i Esport, s'estableixen les bases reguladores per a la concessió de subvencions destinades a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana (DOGV 7883, 28.09.2016).  
  
Vista l'experiència de les últimes convocatòries i tenint en compte les necessitats dels arxius municipals objecte d'aquesta ordre, es fa convenient modificar alguns aspectes de la regulació de les disposicions generals d'aquesta, com són el percentatge de finançament del cost de la inversió de les subvencions, el tipus d'equipament i els requisits tècnics del procés de digitalització de les despeses subvencionables. D'aquesta manera es poden satisfer, en major mesura, les necessitats dels arxius municipals per a poder oferir un servei públic de més qualitat al ciutadà i contribuir a la conservació i difusió del patrimoni documental valencià.  
En la tramitació de la present norma, s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte dels principis de necessitat i eficàcia, la norma s'adequa a un objectiu d'interés general, com és la millora en l'eficàcia dels procediments de suport als arxius municipals mitjançant la digitalització, la restauració de la documentació històrica i la millora de les instal·lacions d'aquests.  
Quant al principi de proporcionalitat, la norma conté la regulació adequada i imprescindible, i estableix les obligacions necessàries a fi d'atendre l'objectiu que es pretén aconseguir.  
Es compleix, així mateix, el principi de seguretat jurídica, ja que la norma s'ha elaborat de manera coherent amb la normativa nacional i de la Unió Europea, amb la intenció de mantindre un marc normatiu estable, predictible, integrat i clar.   
En aplicació del principi de transparència, s'ha donat publicitat a la iniciativa normativa i als documents propis del procés d'elaboració, sense perjudici d'haver sotmés l'expedient a informació i audiència pública, i s'ha publicat l'anunci corresponent en el Diari Oficial de la Generalitat Valenciana en compliment de l'article 133 de l'esmentada Llei 39/2015, d'1 d'octubre.  
Quant al principi d'eficiència, la regulació que es planteja ha tingut en consideració com a principi inspirador la reducció de càrregues administratives implícites en l'aplicació d'aquesta norma, tenint en compte la racionalització dels recursos públics disponibles. La vigència de l'ordre, en cap cas afecta les despeses o ingressos públics, ja que es compleixen els principis d'estabilitat pressupostària i sostenibilitat financera.  
D'altra banda, en relació amb la política de competència de la Unió Europea, no cal notificar o comunicar a la Comissió Europea les subvencions que es convoquen perquè no compleixen els requisits de l'avantatge econòmic per a una empresa, atés que les entitats a què estan dirigides no exerceixen activitats econòmiques en què s'oferisquen béns o serveis en el mercat, ni el falsejament de la competència previstos en l'apartat 1 de l'article 107 del Tractat de Funcionament de la Unió Europea, i no afecten, per tant, els intercanvis comercials entre els estats membres.  
Per tot això, en aplicació de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i dels preceptes aplicables de la Llei 38/2003, de 17 de novembre, general de subvencions, i del Reial decret 887/2006 de 21 de juliol, pel qual s'aprova el Reglament general de subvencions; i en virtut de les atribucions que em confereixen l'article 28 de la Llei 5/1983, de 30 de desembre, del Consell; l'article 160.2 de l'esmentada Llei 1/2015 i el Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport; a proposta de la Direcció General de Cultura i Patrimoni, una vegada complits el tràmit d'audiència i els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat, després d'haver emés un informe sobre aquesta ordre prèviament l'Advocacia de la Generalitat i la Intervenció Delegada i conforme amb el Consell Jurídic Consultiu de la Comunitat Valenciana.  
  
  
  
ORDENE  
  
Article únic. Articles modificats  
Es modifiquen els articles 1, 2, 4, 13 i la disposició final primera de l'Ordre 61/2016, de 23 de setembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana, que quedaran redactats conforme a l'annex.  
  
  
DISPOSICIÓ ADDICIONAL  
  
Única. Regla de no despesa pública  
L'aplicació i el posterior desenvolupament d'aquesta ordre no podrà tindre incidència pressupostària, sense perjudici de les possibles convocatòries que puguen resoldre's conformement a la consignació pressupostària que s'establisca en l'exercici corresponent.  
  
  
DISPOSICIÓ FINAL  
  
Entrada en vigor  
La present ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 27 de maig de 2020  
  
El conseller d'Educació, Cultura i Esport,  
VICENT MARZÀ I IBÁÑEZ  
  
  
ANNEX  
  
Preceptes afectats per la modificació parcial de l'Ordre 61/2016, de 23 de setembre, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió de subvencions destinades a la digitalització i la restauració de la documentació històrica i la millora de les instal·lacions dels arxius municipals de la Comunitat Valenciana.  
  
U  
Es modifica l'article 1.  
L'article 1 queda redactat com segueix:  
  
Article 1. Objecte i finalitat  
La present ordre té per objecte aprovar les bases reguladores que regiran la concessió de subvencions destinades a finançar les despeses derivades de la digitalització i de la restauració de documents d'arxius amb una antiguitat de 50 anys o superior, així com a les despeses derivades de l'adquisició d'equipament per a la correcta conservació i utilització dels fons documentals, existents en els arxius municipals de la Comunitat Valenciana. Aquestes subvencions contribuiran al finançament de les despeses esmentades, fins al màxim del 100 % del cost de la inversió realitzada.  
S'entén per arxiu el que disposa l'article 80.1 de la Llei 4/1998, d'11 de juny, modificada per la Llei 5/2007, de 9 de febrer de la Generalitat, de patrimoni cultural valencià.  
  
Dos  
Es modifica l'apartat 1 de l'article 2.  
L'article 2 queda redactat com segueix:  
  
Article 2. Beneficiaris i requisits  
1. Podran obtindre la condició de beneficiaris d'aquestes subvencions els municipis que realitzen inversions en la digitalització i en la restauració de la documentació històrica amb una antiguitat de 50 anys o superior existent en l'arxiu municipal, així com inversions en la millora de les seues instal·lacions, amb la finalitat de millorar la conservació i la difusió del patrimoni documental. Així mateix, les fundacions i institucions culturals municipals de la Comunitat Valenciana que tinguen com una de les seues funcions la gestió de l'arxiu municipal, i que realitzen les inversions esmentades anteriorment.  
Aquestes inversions hauran de tindre una despesa mínima que s'indicarà en la convocatòria.  
  
Tres  
Es modifiquen els apartats 1, 2, 3,4 i 5 de l'article 4.  
L'article 4 queda redactat com segueix:  
  
Article 4. Despeses subvencionables  
1. Aquestes subvencions contribuiran al finançament de fins a un màxim del 100 % del cost de la inversió realitzada, l'objecte de la qual queda assenyalat en l'article 1 d'aquestes bases. Els beneficiaris hauran d'aportar la part no finançada per la Generalitat. La despesa mínima subvencionable no podrà ser inferior a la quantitat indicada en la convocatòria.  
2. El tipus d'equipament per a la millora d'instal·lacions d'arxius municipals que es podrà finançar serà d'ús exclusiu per a l'arxiu. L'equipament consistirà en prestatgeries metàl·liques, armaris compactes mòbils sobre raïls, arxivadors de plànols horitzontals, vitrines expositores per a exposicions de documents d'arxiu, deshumidificadors i termohigròmetres, climatització dels depòsits de l'arxiu i escàners adequats per a digitalització de la documentació arxivística. Queda exclòs el mobiliari d'oficina i ordinadors.  
3. Els treballs de digitalització que es podran finançar seran aquells destinats a la digitalització de la documentació existent en l'arxiu municipal amb una antiguitat de 50 anys o superior.  
La digitalització serà realitzada per empreses professionals. Del procés de digitalització s'obtindran pàgines digitalitzades en format TIFF en la versió 6.0 o superior sense comprimir (copia màster) que permeten la preservació de l'original i l'obtenció de còpies en el mateix format o en d'altres per a usos diversos. D'aquestes imatges en TIFF, se'n farà una còpia en format JPEG, de qualitat alta i mínima pèrdua d'informació, així com una còpia en format PDF/A per unitat documental. És obligatòria així mateix la generació de fitxers de metadades. Les imatges digitalitzades hauran d'incloure les metadades en un format estàndard per a la seua identificació individualitzada.  
Els requisits tècnics del procés de digitalització i assignació de metadades seran els que es determinen en la convocatòria corresponent.  
  
4. Seran motiu d'exclusió:  
- Qualsevol variació dels requisits de digitalització respecte dels previstos en aquesta ordre.  
- Aquelles sol·licituds el preu unitari mitjà per imatge digitalitzada de les quals no s'ajuste a la quantitat que s'indique en la convocatòria respecte a l'establit per la Comissió Avaluadora. A aquest efecte, el preu unitari mitjà per imatge serà la mitjana de tots els preus per imatge pagats pels sol·licitants d'aquestes subvencions, després d'eliminar els valors superior i inferior.  
5. Els treballs de restauració que es podran finançar seran aquells destinats a la restauració de la documentació històrica amb una antiguitat de 50 anys o superior existent en l'arxiu municipal.  
  
  
Quatre  
Es modifica l'article 13.  
L'article 13 queda redactat com segueix:  
  
Article 13. Reintegrament  
1. Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins al dia en què s'acorde la procedència del reintegrament, en els casos previstos en l'article 37 de la Llei 38/2003, general de subvencions i d'acord amb el que estableix l'article 172 de la Llei 1/2015, d'hisenda pública, del sector públic instrumental i de subvencions, així com en els casos previstos en l'article 41 de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
2. L'òrgan concedent serà el competent per a exigir del beneficiari el reintegrament de subvencions per mitjà de la resolució del procediment regulat en el capítol 2 del títol II de la Llei 38/2003, general de subvencions, quan s'aprecie l'existència d'algun dels supòsits de reintegrament previstos en l'article 37 de la Llei 38/2003, general de subvencions, i d'acord amb el que estableix l'article 172 de la Llei 1/2015, d'hisenda pública, del sector públic instrumental i de subvencions.  
  
  
Cinc  
Es modifica la redacció de la disposició final primera.  
La disposició final primera queda redactada com segueix:  
  
Primera. Delegació de competències  
Es delega en la persona titular de la direcció general amb competència en matèria d'arxius, la facultat de convocar, concedir o denegar aquestes subvencions, i se l'autoritza a adoptar les mesures oportunes per al compliment i aplicació d'aquesta ordre i per a resoldre totes les incidències que es plantegen en la seua interpretació i execució.


Còpia Permalink ELI